**О б р а з л о ж е њ е**

Правни основ за доношење Одлуке о допуни Одлуке о накнадама за коришћење јавних путева за територију Града Ниша је члан 212. став 2. Закона о накнадама за коришћење јавних добара (''Службени гласник РС'', број 95/2018 и 49/2019), којим је утврђено да јединица локалне самоуправе својим актом прописује износ накнаде и олакшице за плаћање накнаде за општинске путеве и улице и члан 37. Статута Града Ниша („Службени лист Града Ниша“, број 88/2008, 143/2016и 18/2019), којим је регулисана надлежност Скупштине Града Ниша.

Одлуком о допуни одлуке о накнадама за коришћење јавних путева за територију Града Ниша утврђује се накнада за постављање инсталација на општинском путу и улици у износу од 1% од прописаног износа накнаде из члана 15. важеће Одлуке, уколико се инсталације водовода, канализације, електричних водова, електронске комуникационе мреже и сл. постављају у складу са пројектом који је одобрен од стране Владе Републике Србије, односно Градског већа Града Ниша, а ради се о потенцијалним инцестицијама од значаја за привредни развој Града Ниша.

Имајући у виду да се ради о инвестиционим пројектима који се одобравају од стране Владе Републике Србије, односно Градског већа Града Ниша, чија реализација захтева хитност у поступању, потребно је да ова Одлука ступи на снагу наредног дана од дана објављивања у ''Службеном листу Града Ниша'', а у складу са одредбама члана 196. Устава Републике Србије (''Службени гласник Републике Србије'', број 83/2006 и 98/2006) којима је регулисано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града.

**ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

**СЕКРЕТАР**

Владислава Ивковић